Bezirk Kufstoa

Da Bezirk Kufstoa (amtli: Bezirk Kufstein) is a politischa Bezirk im östarreichischn Bundeslånd Tiroi. Doscht lem 105.469 Einwohna (Stånd 01.01.2016). Bezirkshauptmånn is da Christoph Platzgummer.

 Geografie 

Da Bezirk Kufstoa is mit 969,90 km² da kleanste Bezirk in Tirol, ågsechn vo da Statutarstådt Innschbrugg.

Er grenzt im Nordn an Bayern, im Südwestan an'dn Bezirk Schwåz und im Südostn an'dn Bezirk Kitzbichi.

Er umfåsst an untan Toal vom Untainntåi und vo dem zweing as Åipbåchtåi, as Brandnberga Tåi, di Wüdschnau, as Brixntåi, as Söllandl und as Thiaseetåi å. Wichtige Gebirge senn di Brandnberga Åipn (da westliche Toal davu werad a Rofan gnånnt), di Kitzbichla Åipn, as Koasagebirge und die Chiemgaua Åipn. Di heachste Erhebung is da Groaße Gåitnberg (2.424 m) am End vom Åipbåchtåi.

Bedeitende Gewässa senn da Reinthåia See, da Thiasee, da Hechtsee, da Hintastoana See und da Wåichsee.

Ab Kufstoa åbwärts ligg da Tåiboon auf unda 500 Meta Seeheachnd.

 Vakeah 

Durchn Bezirk Kufstoa fiad di Inntåi Autobåhn, de a wichtige Transitachsn vo Deitschlånd nåch Italien dårstöd. Vo dea weck zweigt in Wörgl die Lofara Stråß, de in'dn Bezirk Kitzbichi und dånn nåch Lofer fiad. Außadem fiad die Untainntåibåhn durch, vo dea die Såizburg-Tirola-Båhn, emso in Wörgl, åzweigt, wöache ålladings dånn durchs Brixntåi fiad.

In Långkåmpfn gibs an Flugplåtz, dea sea gern vo Seglfliagan gnutzt wead. Außadem håts vo Kufstoa bis Niedandorf amoi a Innschifffåhrt gem, de wos ålladings 2011 mångls Fåhrgästn eigstööd woan is.

 Gemeindn 

 Åipbåch
 Ångaberg
 Ångath
 Båd Hearing
 Brandnberg
 Brixlegg
 Broadnboch am Inn
 Ebbs
 Ellmau
 Erl
 Kirchbichi
 Kramsach
 Kufstoa
 Kundl
 Långkåmpfn
 Mariastoa
 Minsta
 Niedandorf
 Niedandorfaberg
 Rådföd
 Råttnberg
 Reith im Åipbåchtåi
 Rettenschöss
 Scheffau am Wüdn Koasa
 Schwoich
 Söll
 Thiasee
 Wåichsee
 Wörgl
 Wüdschnau

 Wirtschåft 

Di Wirtschåft im Bezirk Kufstoa is sea durch'n Dienstleistungssektor prägt, vor åim durch'n Håndl und an Tourismus.

Wichtige Industrieståndorte senn Brixlegg (Montanwerke), Kufstoa, Wörgl und Kundl (Sandoz). Wichtige Sparten senn die Pharmaindustrie, Heastellung vo Gummi- und Kunststoffwåren und di Bauwirtschåft.

Vom Bezirk Kufstoa pendl relativ vü Leit in die Nåchbårbezirke Schwåz und Innschbrugg aus.


Kufstein